钦定古今图书集成/明伦汇编/官常典/第058卷 > 赵敬肃王彭祖
## 钦定古今图书集成/明伦汇编/官常典/第058卷 > 赵敬肃王彭祖

按《汉书》本传：“赵敬肃王彭祖以孝景前二年立为广
川王，赵王遂反，破后徙王赵。彭祖为人巧佞卑谄，足
共而心刻深，好法律，持诡辩以中人，多内宠姬及子
孙。相二千石欲奉汉法以治，则害于王家。是以每相
二千石至，彭祖衣帛布单衣，自行迎除舍，多设疑事
以诈动之。得二千石失言，中忌讳辄书之。二千石欲”
治者，则以此迫劫，不听，迺上书告之，及污以奸利事。
彭祖立六十馀年，相二千石无能满二岁辄以罪去，
大者死，小者刑，以故二千石莫敢治。而赵王擅权，使
使即县为贾人榷会，入多于国租税，以是赵王家多
金钱，然所赐姬诸子亦尽之矣。彭祖不好治宫室，禨
祥好为吏，上书愿督国中盗贼。常夜从走卒行徼邯
郸中。诸使过客以彭祖险陂，莫敢留邯郸。久之，太子
丹与其女弟及同产姊奸江充，告丹淫乱，又使人椎
埋攻剽，为奸甚众。武帝遣使者发吏卒捕丹，下魏郡
诏狱，治罪至死。彭祖上书冤讼丹，愿从国中勇敢击
匈奴，赎丹罪。上不许。久之，竟赦出。后彭祖入朝，因帝
姊平阳隆虑公主求，复立丹为太子，上不许。彭祖取
江都，易王宠姬王建所奸淖姬者，甚爱之，生一男，号
淖子。彭祖以征和元年薨，谥敬肃王。彭祖薨时，淖姬
兄为汉宦者，上召问“淖子何如？”对曰：“为人多欲。”上曰：
“多欲不宜君国子民。”问武始侯昌，曰：“无咎无誉。”上曰：
“如是可矣。”遣使者立昌，是为顷王，十九年薨。子怀王
尊嗣，五年薨，无子，绝二岁。宣帝立尊弟高，是为哀王，
数月薨。子共王充嗣，五十六年薨。子隐嗣，王莽时绝。
初，武帝复以亲亲故，立敬肃王小子偃为平干王，是
为顷王，十一年薨。子缪王元嗣，二十五年薨。大鸿胪
禹奏：“元前以刃贼杀奴婢，子男杀谒者，为刺史所举
奏，罪名明白。病先令，令能为乐。奴婢从死，迫胁自杀
者凡十六人，暴虐不道。故《春秋》之义，诛君之子，不宜
立元，虽未伏诛，不宜立嗣。”奏可，国除。按《江充传》，江
充字次倩，赵国邯郸人也。充本名齐，有女弟，善鼓琴
歌舞，嫁之赵太子丹。齐得幸于敬肃王，为上客。久之，
太子疑齐以己阴私告王，与齐忤，使吏逐捕齐不得，
收系其父兄，按验皆弃市。齐遂绝迹亡，西入关，更名
充，诣阙告太子丹与同产姊及王后宫奸乱，交通郡
国豪猾，攻剽为奸，吏不能禁。书奏，天子怒，遣使者诏
郡发吏卒围赵王宫，收捕太子丹，移系魏郡诏狱，与
廷尉杂治，法至死。赵王彭祖，帝异母兄也，上书讼太
子罪，言“充逋逃小臣，苟为奸讹，激怒圣朝，欲取必于
万乘，以复私怨，后虽烹醢，计犹不悔。臣愿选从赵国
勇敢士，从军击匈奴，极尽死力，以赎丹罪。”上不许，竟
败赵太子。